Совет х1укуматалъул заманалда политиказул къиматазулъги, г1алимзабазул х1алт1абазулъги, хъвадарухъабазул асаразулъги гьес-да ч1вач1еб бугьтанги, г1унт1изабич1еб г1айибги, гьесие кьеч1еб наг1анаги хут1ич1о. «Хиянатчи», «къутуш», «базарган», «ингилиса-зулгун турказул жасус» ва гь.ц. «Антантаялъ Дагъистаналъул муг1рузде рехараб ханида жаниса къват1иве вач1ана Шамил имамасул васасул василан ч1арав, Саг1ид-бекилан ц1ар бугев, цо щивалиго лъаларев г1олохъанчи. Гьев…къут1уш лъун вук1ана Дагъистаналъул контрреволюционерас (Х1оцоса Нажмудиница–А. Муртазаг1алиев) жиндирго х1аракаталъул бет1ерлъуда» (1). Гьел бугьтанал жакъагицин дандч1вала газетазда ва журналазда рахъарал цоцо макъалабазда.